**Told Község Önkormányzata Képviselő-testületének .../.... (...) önkormányzati rendelete**

**az önkormányzat 2024. évi zárszámadásáról**

[1] A 2024. évi zárszámadás célja, hogy átfogó és részletes tájékoztatást nyújtson az önkormányzat pénzügyi gazdálkodásáról, a bevételek és kiadások alakulásáról, valamint a költségvetésben megfogalmazott célok teljesítéséről. A zárszámadás egyúttal biztosítja a pénzügyi átláthatóságot, az elszámoltathatóságot.

[2] Told Község Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés f) pontjában meghatározott feladatkörében eljárva az Ügyrendi Bizottság véleményének kikérésével az Önkormányzat 2024. évi zárszámadásáról a következőket rendeli el:

**1. §**

(1) Az önkormányzat 2024. évi költségvetés végrehajtásáról szóló zárszámadását 143.249.003 Ft költségvetési bevétellel, 151.705.234 Ft költségvetési kiadással, 80.601.479 Ft maradvánnyal hagyja jóvá.

(2) Az önkormányzat mérlegszerűen bemutatott kiadásait, bevételeit önkormányzati szinten az *1.1. mellékletben* foglaltaknak megfelelően fogadja el, mely táblázatokat a rendelet 1. melléklet tartalmazza.

(3) A bevételek és kiadások előirányzat-csoportok, kiemelt előirányzatok és azon belül kötelező feladatok, önként vállalt feladatok, államigazgatási feladatok szerinti bontásban az *1.2., 1.3., 1.4.* *mellékletek* szerint fogadja el.

(4) A működési bevételek és kiadások, valamint a tőkejellegű bevételek és kiadások mérlegét a *2.1. és a 2.2. melléklet* szerint fogadja el.

**2. §**

(1) Az önkormányzat beruházási és felújítási kiadásait a *3. és a 4. melléklet* szerint hagyja jóvá.

(2) Az EU-s támogatással megvalósuló programok és projektek, valamint az önkormányzaton kívül megvalósult projektekhez való hozzájárulás pénzügyi elszámolását az *5. melléklet* szerint fogadja el.

(3) Az önkormányzat bevételi és kiadási előirányzatainak teljesítését a *6.1.,6.1.1.,6.1.2.,6.1.3., mellékletekben* foglaltaknak megfelelően hagyja jóvá.

(4) Az önkormányzat költségvetési szervvel nem rendelkezik.

(5) Az Önkormányzat maradványát és annak felhasználását a *7. mellékletnek* megfelelően hagyja jóvá, illetve engedélyezi.

(6) Az önkormányzat 2024. évi általános működési és ágazati feladatokra kapott támogatási összegeket a *8. melléklet* szerinti részletezettséggel fogadja el.

(7) Az önkormányzat 2023. évi tény, 2024. évi módosított előirányzat, 2024. évi teljesítési adatait az *1. sz. tájékoztató tábla* szerint hagyja jóvá.

(8) Az önkormányzat többéves kihatású döntésből származó kötelezettséggel nem rendelkezik 2024. december 31.-én, *2. sz. tájékoztató tábla.*

(9) Az önkormányzat 2024. évben nem nyújtott hitelt, *3. tájékoztató tábla.*

(10) Az önkormányzat nem rendelkezett adósság állománnyal 2024. december 31.-én, *4. tájékoztató tábla*.

(11) Told Község Önkormányzata közvetett támogatást nem nyújtott 2024. évben, *5. tájékoztató tábla*.

(12) Az önkormányzat 2024. évben nem nyújtott támogatást civil szervezetnek, egyesületnek, *6. tájékoztató tábla*.

(13) Az önkormányzat vagyonkimutatását a *7.1., 7.2. 7.3. tájékoztató táblák* tartalmazzák.

(14) Told Község Önkormányzat tulajdonában nem áll gazdálkodó szervezet, *8. tájékoztató tábla*.

(15) Az önkormányzat pénzeszközeinek változását a *9. tájékoztató tábla* mutatja be.

**3. §**

(1) A Polgármester utasítja az önkormányzat jegyzőjét, hogy a költségvetési maradványt érintő fizetési kötelezettségek teljesítését biztosítsa, illetve kísérje figyelemmel.

(2) Az önkormányzat jegyzője és a költségvetési szervek vezetői a költségvetési maradványnak a 2025. évi előirányzatokon történő átvezetéséről gondoskodni kötelesek.

**4. §**

A képviselőtestület utasítja az önkormányzat jegyzőjét, hogy a költségvetési beszámoló elfogadásáról a költségvetési maradvány jóváhagyott összegéről, elvonásáról a költségvetési szervek vezetőit a rendelet kihirdetését követő 15 napon belül írásban értesítse.

**5. §**

Ezen rendelet hatályba lépésével Told Község Önkormányzat 2024. évi költségvetéséről szóló 1/2024. (II. 28.) önkormányzati rendelete és azok módosításai hatályukat vesztik.

**6. §**

Ez a rendelet a kihirdetését követő napon lép hatályba.

**Béres Barnabás sk. Dr. Köstner Dávid sk.**

polgármester jegyző

**Záradék:**

A rendelet hirdetőtáblán való kifüggesztéssel kihirdetve: 2025. ….. napján …… órakor.

**Dr. Köstner Dávid**

jegyző

*1. melléklet az .../... . (... . ... .) önkormányzati rendelethez*

(A melléklet szövegét a(z) Zárszámadás\_mell\_Told\_Önk\_2024.pdf elnevezésű fájl tartalmazza.)

Végső előterjesztői indokolás

JOGSZABÁLYTERVEZET INDOKOLÁSA

*(a jogalkotásról szóló 2010. évi CXXX. törvény 18. § szerint)*

**az önkormányzat 2024. évi zárszámadásáról szóló önkormányzati rendelethez (továbbiakban: rendelet)**

**I.**

**BEVEZETŐ**

Told Község Önkormányzatának Képviselő-testülete 2024. február 27-én fogadta el az önkormányzat 2024. évi költségvetéséről szóló rendeletét, ami a költségvetés végrehajtásának időszakában többször módosításra került. A képviselő-testület folyamatosan tájékozódott az időarányos teljesítésekről.

Told község lakosainak száma 2024. január 1-jén 404 fő volt, előző évhez viszonyítva növekedést mutat.

Az önkormányzatnak 2024. évben felhalmozási kiadása nem keletkezett. Az Önkormányzat 2023. évben TOP PLUSSZ program keretében 80.000 eFt összegű támogatást kapott település fejlesztésre, a program keretében felújításra kerül a Művelődési Ház épülete, valamint a belvíz hálózat is korszerűsödik. A tárgyévben a tervezési, engedélyezési feladatok történtek meg.

2024. évben hitel felvételére nem került sor, az önkormányzat a működés folyamatosságának biztosítása érdekében saját forrásait és a kapott normatív támogatást használta fel.

2024. évben is elindítottuk a közmunka programunkat, melynek során a Munkaügyi Központon keresztül 84.316 eFt támogatásra voltunk jogosultak. A program keretében egész évben sikerült a település lakosainak munkát és a segélynél magasabb fizetést biztosítani. Mindezek mellett a foglalkoztatottak eredményes munkát is végeztek, a megtermelt mezőgazdasági termékek (hagyma, burgonya) a szociálisan rászorultak részére került kiosztásra.

A 2024. évi költségvetésünket az előző évekhez hasonlóan a kiadások csökkentése és a kényszerű takarékosság jellemezte.

**II.**

**Az államháztartásról szóló 2011. évi CXCV. törvény 91. § (2) bekezdés a)-d) pontjaiban**

**előírt indoklások**

Az önkormányzat költségvetési mérlege, pénzeszközök változása

Az önkormányzat pénzkészlete (bankszámlák, pénztárak) 2024. január 1-jén 89.998 eFt volt. Bevételként 234.215 eFt került elszámolásra. Az év folyamán 243.131 eFt kifizetését követően a 2024. december 31-i záró pénzkészlet 81.082 eFt. A magas pénzeszköz érték az előző évben, 2023. évben még fel nem használt támogatási összegekből adódik.

Többéves kihatással járó döntések

Az önkormányzat hitelállománnyal nem rendelkezett 2024. december 31-én.

Az önkormányzatnak 2024. december 31. napjával nem volt kezességvállalása.

Közvetett támogatások

Az önkormányzat 2024. évben közvetett támogatást nem nyújtott.

Adósság állomány alakulása

2024. december 31-én az önkormányzat adósság állománnyal nem rendelkezett.

Vagyoni helyzet alakulása

Az önkormányzat eszközeinek nettó értéke 2024. december 31-én 208.138 eFt, mely 6,0 %-kal (13.185 eFt-tal) csökkent az előző évhez képest, a mérséklést az értékcsökkenés elszámolása okozta.

A nemzeti vagyonba tartozó befektetett eszközök állománya a tavalyi 128.667 eFt-ról, 122.510 eFt-ra csökkent, ami 4,8 %-os mérséklésnek felel meg.

A költségvetési évben esedékes követelések állományi értéke 1.989 eFt, amely közhatalmi bevétel követelést tartalmaz.

Az egyéb sajátos eszközoldali elszámolások miatti követelések vonatkozásában emelkedés tapasztalható, a tételben forgótőke elszámolás, foglalkoztatottaknak adott előleg szerepel.

**Biharkeresztes, 2025. április 28.**

**Dr. Köstner Dávid**

**jegyző**